钦定古今图书集成/明伦汇编/家范典/第101卷 > 顾炎武日知录 > 《爱百姓故刑罚中》
## 钦定古今图书集成/明伦汇编/家范典/第101卷 > 顾炎武日知录 > 《爱百姓故刑罚中》

人君之于天下，不能以独治也。独治之而刑繁矣，众
治之而刑措矣。古之王者，不忍以刑穷天下之民也。
是故一家之中，父兄治之；一族之间，宗子治之。其有
不善之萌，莫不自化于闺门之内，而犹有不帅教者，
然后归之士师。然则人君之所治者约矣。然后原父
子之亲，立君臣之义，以权之意，论轻重之序，慎测浅
深之量以别之，悉其聪明，致其忠爱以尽之。夫然，刑
罚焉得而不中乎？是故宗法立而刑清，天下之宗子
各治其族，以辅人君之治，罔攸兼于庶狱，而民自不犯于有司。风俗之醇，科条之简，有自来矣。《诗》曰：“君之
宗之。”吾是以知宗子之次于君道也。